Kim Andersen (V), 2013-11-05:
Tak for ordet.
Det her forslag fra erhvervsministeren, L 35, om en ændring af autorisationsordningerne for virksomheder, der beskæftiger sig med el-, vvs- og kloakinstallationsområdet, tager sigte på at opnå nogle konkurrence- og produktivitetsfordele, jævnfør regeringens konkurrenceudspil.
Det vil vi i og for sig gerne kvittere for.
Det er nogle positive intentioner og hensigter, regeringen her har.
Vi er med på, at vi skal effektivisere, vi skal øge konkurrencekraften inden for alle tænkelige sektorer og her også inden for de autoriserede håndværk.
Vi er med på, at vi virkelig skal gøre en kraftanstrengelse i de her år for at forøge produktiviteten i vores samfund, og det gælder naturligvis også inden for et område som det her.
Vi er også med på, at det kan være meget hensigtsmæssigt at samle reglerne på autorisationsområdet inden for disse fag i én lovgivning.
Det vil være med til at øge overskueligheden, og det vil være med til at lette administrationen af ordningerne.
Vi synes også, der er nogle positive ting i det nye princip med delautorisationer, som kan være med til at smidiggøre nogle faggrænser, være med til at lette nogle arbejdsgange inden for de her fag i såvel små byggeopgaver som større projekter.
Så langt, så godt.
Vi har altså også nogle betænkeligheder, som det nok forstås allerede.
Vi vil gerne holde fast i, at en grundpille i autorisationsordningerne er den autoriserede person eller, som det kaldes i forslaget, den fagligt ansvarlige.
Det er en person, som ikke bare skal stå inde for sit eget arbejdes kvalitet, men også inde for ofte mange medarbejderes arbejde og i nogle tilfælde i meget store byggeprojekter.
Det er vigtigt, at den faglige person har de nødvendige kvalifikationer, og det er også vigtigt, at den ansvarlige fagperson har de nødvendige beføjelser i den enkelte virksomhed.
Vi står derfor lidt undrende over for, at ministeren foreslår at ophæve de eksisterende krav om ledelsesmæssige beføjelser.
Det er for os at se en vigtig ting i den her sammenhæng.
Med hensyn til delautorisationer er vi som sagt med på, at der er nyskabende ting i forslaget, som er interessante, men det er altså også uhyre vigtigt, at vi sørger for, at man ikke, bare fordi man er delautoriseret, er sådan i anden klasse, hvad angår det faglige niveau.
Man skal være lige så dygtig, som hvis man havde en fuld autorisation.
Det er også vigtigt, at vi med delautorisationer ikke er med til at sænke de egentlige faglige niveauer.
Vi skal også sikre, at vi kan afgrænse tingene, at der er et reelt marked, at der er en volumen, og at det er af en fortsættende karakter.
Vi skal også sikre, at forbrugerne ikke bliver ofre i diskussionen om, hvem der har et ansvar.
Vi har brug for at gå i dybden med dem på dette meget tekniske og specifikke område.
Vi har også hensynet til tilgrænsende lovgivningskomplekser inden for forbrugerinteresser og forsikringsselskaber at tage, og i det hele taget er der nogle gråzoner, som vi skal have defineret.
Vi kan derfor ikke støtte forslaget på det foreliggende grundlag, men vi er indstillet på at indgå i en konstruktiv forhandling og dialog med ministeren med henblik på at nå en løsning, som fremmer de positive intentioner, som jeg indledningsvis nævnte.
Jeg tror, det kunne være yderst fornuftigt, om vi startede med at lave en offentlig høring i regi af Folketingets Erhvervsudvalg, hvor vi fik sat de kompetente og faglige personer sammen og fik stillet en masse kritiske spørgsmål til dem og i det hele taget fik dissekeret det her meget nuancerede forslag, som ministeren har fremsat.
Så derfor er vi på det foreliggende grundlag ikke umiddelbart positive, men vi er indstillet på at indgå i en dialog, med henblik på at vi kan opnå, at de gode intentioner sker fyldest, uden at der er nogen, der lider skade.